“ศึกจ้าวลมกรด”  วิ่งแพะ สร้างความสามัคคีเกษตรกรยะลา
วิ่งแพะ “ศึกจ้าวลมกรด” งานมหกรรมผลไม้และของดี จ.ยะลา สร้างความสามัคคี ครึกครื้น สนุกสนานให้เกษตรกร 

วันนี้ (26 ส.ค. 61)  ปศุสัตว์ จ.ยะลา ได้จัดกิจกรรม วิ่งแพะ “ศึกจ้าวลมกรด” เพศผู้ เพศเมีย ภายในงาน “มหกรรมผลไม้และของดี จ.ยะลา และวิชาการเกษตร ประจำปี 2561” ซึ่งจัดขึ้นที่สนามโรงพิธีช้างเผือกเทศบาลนครยะลา ระหว่างวันที่ 25-27 สิงหาคม 2561 ทั้งนี้เพื่อสร้างขวัญกำลังใจให้เกษตรกรผู้ลี้ยงแพะ และให้ผู้ที่เลี้ยงแพะ ได้ร่วมพบปะ ทำกิจกรรมร่วมกันเสริมสร้างความรัก ความสามัคคี ของพี่น้องประชาชน อีกทั้งยังเป็นการผ่อนคลายความตึงเครียด สร้างความสนุกสนาน อีกด้วย ซึ่งบรรยากาศเป็นไปอย่างคึกคัก มีเกษตรกรผู้เลี้ยงแพะทั้ง 8 อำเภอ ของ จ.ยะลา นำแพะ มาเข้าร่วมการแข่งขัน วิ่งแพะเพศผู้ และเพศเมีย โดยมีกองเชียร์ส่งเสียงเชียร์กันอย่างสนุกสนานอยู่รอบๆ ลู่วิ่ง
สำหรับกติกาการวิ่งแพะ ผู้ที่ทำการแข่งขันจะต้องวิ่งร่วมกับแพะ และต้อนแพะ ให้วิ่งไปตามลู่ให้เร็วที่สุด จึงจะเป็นผู้ชนะได้รับเงินรางวัลไปซึ่งนอกจากวิ่งแพะ “ศึกจ้าวลมกรด” แล้ว ทางปศุสัตว์ จ.ยะลา ยังได้สร้างสีสันให้กับเด็ก ๆ ด้วยการจัดแข่ง เด็กวิ่งกับแพะเพื่อให้บรรดา บุตร หลาน ของเกษตรกรผู้เลี้ยงแพะได้มีส่วนร่วม และสนุกสนานกับการจัดกิจกรรมในครั้งนี้ ซึ่งเด็ก ๆ ต่างให้ความสนใจเข้าร่วมการแข่งขันอย่างคึกคัก โดยการแข่งขัน ก็จะนำแพะ 1 ตัว มาวิ่ง สู้กับเด็ก ๆ เด็กกับแพะใครวิ่งถึงเส้นชัยก่อนก็จะเป็นผู้ชนะ ได้รับรางวัลเล็กๆ น้อยๆ ไปเป็นค่าขนม หลังกรรมการสะบัดธง การแข่งขันก็เริ่มต้นขึ้น บรรดาเด็ก ๆ ต่างวิ่งกันด้วยความเร็ว เพื่อจะให้ถึงเส้นชัยก่อนแพะ ผลการแข่งขัน เด็กวิ่งกับแพะเด็ก ๆ เป็นฝ่ายชนะไปทั้งสองรอบ ได้รับเงินรางวัลจากสำนักงานปศุสัตว์จังหวัดยะลาไปเป็นกำลังใจ